OBH 97/1995. 
Az állampolgári jogok országgyűlési biztosa általános helyettesének kiegészítő jelentése
Előadó: dr. Almási Eszter
Előzmények:
	A panaszos 1995. augusztusában az állampolgári jogok országgyűlési biztosához intézett beadványában azt kifogásolta, hogy többszöri bejelentése ellenére a Budapest III. kerületben található Patakvölgyi lejtő elgazosodott, rossz állapotának megszüntetése érdekében a polgármesteri hivatal nem tett intézkedéseket.
	Az ügyben vizsgálatot folytattam, az erről készült jelentésben ajánlást tettem a polgármesternek az úton található építési törmelék elszállíttatására, a telektulajdonosok 48/1994./VIII.1/ Főv. Kgy. rendelet szerinti kötelezésére a járda és az úttest rendben tartására, valamint utcanévtáblák és szemétlerakást tiltó táblák kihelyeztetésére.  

A megállapított tényállás: 
	A polgármester legutóbbi - 1996. október 31-én kelt - tájékoztatása szerint a telektulajdonosok kötelezése a kinyúló ágak ügyében október közepén megtörtént, az utcatáblák és szemétlerakást tiltó táblákról pedig, mivel azok az első kihelyezésüket követően eltűntek, augusztus 30-án újra gondoskodtak.
	Október folyamán, a panaszos beszámolója alapján, szükségesnek láttam a helyszín megtekintését. Ekkor a Patakvölgyi lejtőn összesen két utcanévtábla volt található, egy  a Mécsvirág u. 31. szám alatti ingatlan falára szerelve, a másik pedig a Vadászles utcai kereszteződésen túl, amit a panaszos elmondása szerint a tulajdonos helyezett el ott. 
	Szemét lerakást tiltó táblát a Patakvölgyi lejtőn egyáltalán nem lehet látni. A  Mécsvirág utcai kereszteződésnél újabb szemét lerakat található.
	Az út állapota elhanyagolt, gazos, néhol erdei ösvényre emlékeztet. Közúti közlekedésre nem alkalmas, gyalogosan is nehezen járható. Az  elburjánzott növényzet alatt nem látszik, hogy a buckákat az út egyenetlensége vagy esetleg a még ott maradt építési hulladék halmok okozzák.

A vizsgálat megállapításai:
	A Patakvölgyi lejtő állapota olyan mértékben elhanyagolt, hogy helyreállítása csak több lépcsős folyamatban történhet (így a növényzet eltávolítása, az út szintjének kiegyenlítése, sóderrel, murvával,  vagy kaviccsal való beterítése). Mindez átfogó tervezést és megfelelő anyagi hátteret igényel. 
	Az állampolgári jogok országgyűlési biztosáról szóló 1993. évi LIX. törvény 21.§ (1) bekezdése alapján az alábbi ajánlást teszem.
	A III. kerületi önkormányzat képviselő testülete az 1997. évi pénzügyi tervezésénél megfelelő helyen rangsorolva vegye figyelembe a Patakvölgyi lejtő állapotának rendezését, és határozatban jelölje meg azt az időpontot, ameddig vállalja, hogy az utat a közúti közlekedésről szóló 1988. évi I. törvény 34. §. (1) bekezdésének megfelelő állapotba hozza.

Budapest, 1996. november

Dr. Polt Péter